बलरामपुर : कोतवाली देहात क्षेत्र के श्रीनगर गांव में जिला पंचायत सदस्य अंगद सरन गौतम ने 102 एंबुलेंस के ईएमटी (इमरजेंसी मेडिकल टेक्नीशियन) राकेश कुमार को पीटने का मामला प्रकाश में आया है। पुलिस ने केस दर्ज कर छानबीन शुरू कर दी है। पुलिस को दी तहरीर में ईएमटी ने कहाकि दस सितंबर की रात फोन आने पर वह मरीज लेने गया था। जिला पंचायत सदस्य के घर के सामने एंबुलेंस खड़ा कर मरीज का इंतजार कर रहा था। आरोप है कि मरीज को जल्दी लेकर जाने की बात कहने पर अंगद सरन गौतम भड़क उठे और ईएमटी से अभद्रता व मारपीट करने लगे। चालक व ग्रामीणों ने मौके पर पहुंच कर उसे बचाया। प्रभारी निरीक्षक जितेंद्र बहादुर ¨सह ने बताया कि पीड़ित की तहरीर पर मामला दर्ज कर लिया गया है। वहीं जिला पंचायत सदस्य ने आरोपों को निराधार बताया है।